Source: https://www.socpoist.sk/2127-menu/55419s?prm2=29287&sword=&insurance_kind=0&target_group=0&life_sit=0&kriterium=all&page=34
Timestamp: 2020-01-28 13:15:52+00:00
Document Index: 7262030

Matched Legal Cases: ['§ 231', '§ 231', '§ 17', '§ 231', '§ 195', '§ 196', '§ 196']

20.11.2009 | Úrazové poistenie	| Zamestnávateľ, Zamestnanec
Čo všetko musí urobiť zamestnávateľ, ak sa na pracovisku stane pracovný úraz. Aké kroky treba podniknúť?“
Povinnosti zamestnávateľa súvisiace so vznikom pracovného úrazu upravuje viacero právnych predpisov.
Pre účely výkonu úrazového poistenia je to zákon č. 461/2003 Z. z. o sociálnom poistení (ďalej len „zákon o sociálnom poistení“), podľa ktorého je povinne úrazovo poistený zamestnávateľ (okrem zamestnávateľa sudcu a zamestnávateľa prokurátora) a nárok na úrazové dávky z úrazového poistenia zamestnávateľa má jeho zamestnanec po splnení podmienok ustanovených týmto zákonom a v prípade smrti poškodeného zamestnanca tiež manžel (manželka), jeho nezaopatrené dieťa a fyzická osoba, voči ktorej mal poškodený v čase úmrtia vyživovaciu povinnosť.
Všeobecné zásady prevencie a základné podmienky na zaistenie bezpečnosti a ochrany zdravia pri práci a na vylúčenie rizík a faktorov podmieňujúcich vznik pracovných úrazov, chorôb z povolania a iných poškodení zdravia z práce ustanovuje zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov (ďalej len „zákon o bezpečnosti a ochrane zdravia pri práci“).
Zodpovednosť zamestnávateľa za škodu pri pracovnom úraze zamestnanca ustanovuje zákon č. 311/2001 Z. z. Zákonník práce (ďalej len „Zákonník práce“).
V prípade vzniku pracovného úrazu vyplývajú zamestnávateľovi voči Sociálnej poisťovni povinnosti, ktoré upravuje § 231 zákona o sociálnom poistení.
písomne na tlačive „Oznámenie poistnej udalosti“ oznámiť pobočke Sociálnej poisťovne pracovný úraz, ktorý si vyžiadal lekárske ošetrenie alebo dočasnú pracovnú neschopnosť, najneskôr do troch dní odo dňa, keď sa o tomto pracovnom úraze dozvedel (§ 231 ods.1 písm. h) zákona o sociálnom poistení),
predkladať pobočke Sociálnej poisťovne „Záznam o registrovanom pracovnom úraze“, t.j. o pracovnom úraze, ktorým bola spôsobená pracovná neschopnosť zamestnanca trvajúca viac ako tri dni alebo smrť zamestnanca podľa § 17 ods. 4 zákona o bezpečnosti a ochrane zdravia pri práci (§ 231 ods. 1 písm. i) zákona o sociálnom poistení).
Ak sa nejedná o registrovaný pracovný úraz, zamestnávateľ nie je povinný spísať záznam, stačí oznámiť výsledky vyšetrovania a zaslať Oznámenie poistnej udalosti.
Pokiaľ ide o evidenciu pracovných úrazov, do 1. júla 2006 platila Vyhláška 111/1975 Zb. o evidencii a registrácii pracovných úrazov a o hlásení prevádzkových nehôd (havárií) porúch technických zariadení, ktorá upravovala postup pri evidencii a registrácii pracovných úrazov, prevádzkových nehôd a havárií a rozdeľovala úrazy podľa závažnosti na smrteľné, hromadné, ťažké a ostatné. Táto bola zrušená a časť problematiky je zahrnutá v zákone o bezpečnosti a ochrane zdravia pri práci, kde sú uvedené povinnosti zamestnávateľa viesť evidenciu pracovných úrazov, iných úrazov ako pracovných úrazov a nebezpečných udalostí, priznaných chorôb z povolania a ohrození chorobou z povolania a plniť si povinnosti pri nebezpečnej udalosti, pracovnom úraze, inom úraze, chorobe z povolania, ohrození chorobou z povolania.
Zamestnávateľ je podľa § 195 Zákonníka práce zodpovedný za škodu pri pracovnom úraze zamestnanca, aj keď dodržal povinnosti vyplývajúce z osobitných predpisov a ostatných predpisov na zaistenie bezpečnosti a ochrany zdravia pri práci, ak sa svojej zodpovednosti nezbaví celkom alebo čiastočne podľa § 196 Zákonníka práce.
Vyšetrenie pracovného úrazu a jeho príčin zabezpečené zamestnávateľom, ako i vyšetrovanie príslušnými dozornými orgánmi podľa osobitných predpisov (napr. orgánmi Inšpekcie práce) je dôležité z hľadiska nárokov, ktoré zamestnancovi, prípadne príslušníkom jeho rodiny, ak ide o smrteľný pracovný úraz, v dôsledku úrazu vzniknú.
Zamestnávateľ je objektívne zodpovedný za škodu pri pracovnom úraze alebo chorobe z povolania zamestnanca, ak sa svojej zodpovednosti nezbaví celkom alebo čiastočne podľa § 196 zákona č. 311/2001 Z. z. Zákonník práce. Zamestnávateľ sa môže svojej zodpovednosti zbaviť celkom, ak preukáže, že vznik pracovného úrazu zavinil sám poškodený zamestnanec. Dôkazné bremeno je však na strane zamestnávateľa, ktorý musí preukázať, že;
zamestnanec porušil právne predpisy alebo ostatné predpisy alebo pokyny na zaistenie bezpečnosti a ochrany zdravia, ide o zavinené porušenie predpisov zamestnancom, s týmito predpismi bol riadne oboznámený a zamestnávateľ ich znalosť sústavne vyžadoval a kontroloval, dodržiavanie týchto predpisov zamestnávateľ sústavne vyžadoval a kontroloval, uvedené skutočnosti boli jedinou príčinou škody,
zamestnanec si privodil pracovný úraz opitosťou alebo zneužitím iných omamných prostriedkov alebo psychotropných látok, ak uvedené skutočnosti boli jedinou príčinou škody a zamestnávateľ nemohol škode zabrániť.
Zamestnávateľ sa svojej zodpovednosti zbaví sčasti, ak preukáže, že;
postihnutý zamestnanec porušil svojím zavinením právne predpisy alebo ostatné predpisy, alebo pokyny na zaistenie bezpečnosti a ochrany zdravia pri práci, hoci s nimi bol riadne a preukázateľne oboznámený, a že toto porušenie bolo jednou z príčin škody,
zamestnancovi vznikla škoda preto, že si počínal v rozpore s obvyklým spôsobom správania sa tak, že je zrejmé, že hoci neporušil právne predpisy alebo ostatné predpisy, alebo pokyny na zaistenie bezpečnosti a ochrany zdravia pri práci, alebo osobitné predpisy, konal ľahkomyseľne a musel si pritom byť vzhľadom na svoju kvalifikáciu a skúsenosti vedomý, že si môže privodiť ujmu na zdraví.
Okrem povinností, ktoré zamestnávateľovi vyplývajú z predpisov v oblasti bezpečnosti a ochrany zdravia pri práci, si musia zamestnávatelia plniť aj povinnosti, ktoré im vyplývajú voči Sociálnej poisťovni zo zákona č. 461/2003 Z. z. o sociálnom poistení. Posúdenie nároku na úrazovú dávku nie je možné bez spolupráce so zamestnávateľom.
Zamestnávateľ je povinný písomne oznámiť pobočke Sociálnej poisťovne pracovný úraz, ktorý si vyžiadal lekárske ošetrenie alebo dočasnú pracovnú neschopnosť, najneskôr do troch dní odo dňa, keď sa o tomto pracovnom úraze dozvedel. Zamestnávateľ tak urobí na tlačive „Oznámenie poistnej udalosti“ (k dispozícii na každej pobočke alebo na webovej stránke Sociálnej poisťovne), v ktorom uvedie;
svoje identifikačné údaje a identifikačné údaje poškodeného zamestnanca, aby pri posudzovaní nároku a výšky nároku zamestnanca nemohlo dôjsť k zámene s inou osobou,
podrobný popis vzniku poistnej udalosti,
zavinenie zamestnanca, tak ako ho preukázalo vyšetrenie pracovného úrazu,
dôvody zbavenia sa zodpovednosti zamestnávateľa, či už celkom alebo sčasti,
mieru zavinenia zamestnanca (spravidla percentom), pričom tento údaj môže zamestnávateľ zaslať aj dodatočne- po ukončení vyšetrovania, čo však musí v oznámení odôvodniť,
označenie orgánu, vyšetrovaniu ktorého pracovný úraz podliehal,
Zamestnávateľ je povinný predkladať pobočke Sociálnej poisťovne záznam o pracovnom úraze, ktorý podlieha registrácii alebo evidencii podľa príslušného predpisu, najneskôr do ôsmich dní odo dňa, keď sa o pracovnom úraze dozvedel. Zamestnávateľ je povinný predložiť pobočke aj právoplatné rozhodnutie príslušného súdu, ak bol v uvedenej veci podaný návrh na súd. Povinnosť predložiť právoplatné rozhodnutie súdu, však môže byť uložená aj samotnému poškodenému zamestnancovi.
Zamestnávateľ je povinný oznámiť Sociálnej poisťovni (príslušnej pobočke) aj pracovný úraz, ktorého vyšetrovanie ešte nebolo ukončené. Ak si poškodený, alebo iná oprávnená osoba uplatnila v Sociálnej poisťovni nárok na niektorú z úrazových dávok pred ukončením vyšetrovania príčin a okolností vzniku pracovného úrazu, Sociálna poisťovňa konanie preruší až do doručenia výsledkov vyšetrovania.
Sociálna poisťovňa má právo požiadať o predloženie podkladov preukazujúcich nárok aj samotného poškodeného, prípadne inú oprávnenú osobu, ktorá si uplatňuje nárok na úrazovú dávku. Tieto podklady má spravidla k dispozícii zamestnávateľ, ktorý je povinný oprávnenej osobe na jej žiadosť vydať potvrdenie o rozhodujúcich skutočnostiach.
Zákon o sociálnom poistení ukladá povinnosti nielen zamestnávateľom, ale aj zamestnancom, resp. pozostalým, ktorým môže vzniknúť nárok na úrazovú dávku v súvislosti so smrteľným pracovným úrazom Tieto osoby sú povinné preukázať skutočnosti rozhodujúce pre vznik a zánik nároku na dávku, na jej výplatu a na jej výšku do ôsmich dní odo dňa doručenia výzvy Sociálnej poisťovne
Povinnosti, voči Sociálnej poisťovni, ktoré pre zamestnávateľa vyplývajú v súvislosti s pracovnými úrazmi, platia obdobne aj pri chorobách z povolania zistených klinikami pracovného lekárstva a toxikológie, prípadne oddeleniami pracovného lekárstva a toxikológie príslušnej nemocnice s poliklinikou.